பிரதீக்சா காசி

பிரதீக்சா காசி (Prateeksha Kashi) ஒரு இந்திய குச்சிபுடி நடனக் கலைஞர் ஆவார். குச்சிபுடி என்பது,  இந்தியாவிலுள்ள ஆந்திர பிரதேசத்தின்  பாரம்பரிய நடன வடிவம் ஆகும். இவர், முனைவர் குப்பி வீரண்ணாவின் குடும்பத்தைச் சேர்ந்தவர்.  இவர், தனது ஐந்து வயதில் நடனமாடத் தொடங்கினார். குச்சிபுடியில்  அவரது தாயார் மற்றும் குரு திருமதி. வைஜயந்தி காசியிடம் பயிற்சி பெற்றார். திருமதி வைஜயந்தி காசி,  ஒரு பிரபலமான குச்சிபுடி நடனக் கலைஞர், புகழ்பெற்ற கலைஞர் மற்றும் நடன இயக்குநர் ஆவார். மேலும், இவர், சாம்பவி ஸ்கூல் ஆஃப் டான்ஸின் கலை இயக்குநர் ஆவார். கர்நாடக சங்கீத நிருத்ய அகாதமியின் தற்போதைய தலைவராகவும் வைஜயந்தி காசி உள்ளார்  
 நடனப்பயிற்சி 
பிரதீக்சா காசி கணினி அறிவியல் பொறியாளர் ஆவார். இவரது ஆர்வம் நடனத்திற்கு அப்பால் நடிப்பு, கற்பித்தல், ஒழுங்கமைத்தல் மற்றும் நட்டுவாங்கம் பயிற்சி ஆகியவற்றில் இருந்தது. நட்டுவாங்கம் என்பது, ஒரு பாரம்பரிய இந்திய நடனப் பாடலை நடத்தும் கலை ஆகும்.  இது லயம் அல்லது தாள உணர்வைக் குறிக்கிறது, இது இந்திய பாரம்பரிய  நடனமான பரதநாட்டியத்தின் மிக முக்கியமான அம்சமாகும். மேலும், இவர், குச்சிபுடியைப் பரப்புவதற்கும், அதை நோக்கி இளைஞர்களை ஊக்குவிப்பதற்கும் மிகுந்த ஆர்வத்துடன், பெங்களூரில் ஆர்வமுள்ள நடனக் கலைஞர்களுக்குப்  பயிற்சி அளிக்கிறார்.

 தொழில்நுட்பம் குறித்த பேட்டி 
நோ யுவர் ஸ்டார்என்கிற நிகழ்ச்சிக்கு அளித்த பேட்டியில், தொழில்நுட்பம் கலைக்கு எவ்வாறு பயனளித்தது என்று பிரதீக்சா காசி மேற்கோள் காட்டினார்- "ஒரு வகையில் எனது தொழில்நுட்பப் படிப்பு எனது கலைக்கு மிகவும் பொருத்தமாக இருக்கிறது, மேலும் நடனக் கலைஞராக எனது வாழ்க்கையில் நீண்ட தூரம் வருகிறது. தொழில்நுட்ப ஆர்வலராக இருப்பது மற்றும் தொழில்நுட்பம் வழங்கும் திறனை மேம்படுத்துவது மிகவும் முக்கியம் என்று நான் நினைக்கிறேன்; இசை, ஒளியமைப்பு, ஊடகம் மற்றும் பலவற்றின் அடிப்படையில் செயல்திறனின் தரத்தை மேம்படுத்துவதற்கான பரந்த அளவை அடையலாம், கற்றுக்கொள்ளலாம் அல்லது யோசனைகளை செயல்படுத்தலாம். இந்தியாவில் தொழில்நுட்ப புரட்சி எப்போதுமே கலைக்கு சாதகமாக இருக்கிறது! " என்று கூறியுள்ளார்.

 வாழ்க்கை மற்றும் தொழில் 
பிரதீக்சா காசி, இந்திய மாநிலமான  கர்நாடகாவிலுள்ள பெங்களூரில் ஒரு கலைக் குடும்பத்தில் பிறந்தார். இவர் குச்சிபுடி நடனக் கலைஞரான வைஜயந்தி காசி மற்றும் விஜய் காசியின் மகள் ஆவார். இவரின் தந்தை விஜய் காசி, ஒரு திரைப்பட மற்றும் தொலைக்காட்சி நடிகர் ஆவார்.

பிரதீக்சா காசி, மூன்று வயது குழந்தையாக இருந்தபோது,  மகாபாரதத்திலிருந்து  அம்பே என்ற நடன நாடகம் முழுவதையும் பாடி நடனமாடினார் என்று கூறப்படுகிறது. உண்மையில், இவரது ஐந்து வயதில் இவருக்கு மேடை அறிமுகமானது.  இவரின் தாயார் ரமண மகரிஷி நிறுவனத்தில், ஒரு நிகழ்ச்சி நடத்தும்போது மேடையில் ஓடி, சாம்பவி ஸ்கூல் ஆஃப் டான்ஸின் மூத்த நடனக் கலைஞர்களுடன் ஒத்திசைந்து நடனமாடத் தொடங்கினார். அப்போதிருந்து, இவர் தனது தாயார் மற்றும் குருவான,  திருமதி வைஜயந்தி காசியிடம் குச்சிபுடியில் பயிற்சி பெற்றார். தனது பதின்மூன்றாவது வயதில், குச்சிபுடி நடனத் தேர்வில் பிரதீக்சா ஒரு உயர்ந்த மதிப்புடன் மாநிலத்தில் முதலிடம் பிடித்தார். பிரதீக்சா காசி தனது படிப்பிலும் சிறந்து விளங்கினார்; தனது பொறியியல் கல்லூரியில் கணினி அறிவியலில் முதலிடம் பெற்றதற்காக தங்கப் பதக்கம் பெற்றார்.

பிப்ரவரி 20, 2009 அன்று பிரதீக்சா காசி தனது "ரங்கபூஜா"  என்கிற நடன நிகழ்ச்சியைச் செய்தார், அதன் பின்னர் இவர் ரைசிங் ஸ்டார் என்று அங்கீகரிக்கப்பட்டார். 

 குறிப்புகள் 

 வெளி இணைப்புகள் 

பகுப்பு:இந்தியத் தொலைக்காட்சி நடிகைகள்
பகுப்பு:வாழும் மக்கள்
பகுப்பு:குச்சிப்புடி நடனக் கலைஞர்கள்
பகுப்பு:இந்தியப் பாரம்பரிய பெண் நடனக் கலைஞர்கள்